กรมอุทยานฯ จัดงานวันคุ้มครองสัตว์ป่าแห่งชาติ ประจำปี 2561 "สังคมอยู่เย็น สัตว์ป่าเป็นสุข" เทิดพระเกียรติสมเด็จพระศรีนครินทราบรมราชชนนี ปลายเดือนธันวาคมนี้
กรมอุทยานแห่งชาติสัตว์ป่าและพันธุ์พืช จัดงานวันคุ้มครองสัตว์ป่าแห่งชาติ ประจำปี 2561 "สังคมอยู่เย็น สัตว์ป่าเป็นสุข" เทิดพระเกียรติสมเด็จพระศรีนครินทราบรมราชชนนี ปลายเดือนธันวาคมนี้
นายปิ่นสักก์ สุรัสวดี รองอธิบดีกรมอุทยานแห่งชาติสัตว์ป่าและพันธุ์พืช กล่าวว่า กรมอุทยานแห่งชาติสัตว์ป่าและพันธุ์พืช จะจัดงานวันคุ้มครองสัตว์ป่าแห่งชาติ ประจำปี 2561 ตรงกับวันที่ 26 ธันวาคมของทุกปี "สังคมอยู่เย็น สัตว์ป่าเป็นสุข" เพื่อเทิดพระเกียรติและน้อมรำลึกถึงพระมหากรุณาธิคุณของสมเด็จพระศรีนครินทราบรมราชชนนี และฉลองครบรอบการจัดงานวันคุ้มครองสัตว์ป่าแห่งชาติ 50 ปี ระหว่างวันที่ 24-27 ธันวาคมนี้ บริเวณสวนลุมพินี ที่สำคัญเพื่อกระตุ้นให้ประชาชนเห็นความสำคัญของสัตว์ป่ามากขึ้น 
โดยเฉพาะสัตว์ป่าที่มีผลกระทบต่อชุมชนและพื้นที่เกษตรกรรม เพื่อหาแนวทางแก้ไขไปสู่การลดความขัดแย้งระหว่างคนกับสัตว์ป่าให้อยู่ร่วมกันได้ เช่น ช้างป่าที่ออกมาหาอาหารนอกพื้นที่ป่าอนุรักษ์ ลิงและตัวเหี้ยที่ออกมาตามชุมชนเมือง สาเหตุเกิดจากพื้นที่ป่าอนุรักษ์ลดลงแต่ประชากรเพิ่มขึ้น จึงเกิดการขยายพื้นที่การเกษตร บุกรุกแผ้วถางพื้นที่ป่าไม้ และการล่าสัตว์ป่าผิดกฎหมาย 
ทั้งนี้ จากการแก้ปัญหาอย่างจริงจังของภาครัฐช่วยลดความขัดแย้งที่รุนแรงระหว่างคนกับสัตว์ป่าลงได้ระดับหนึ่ง สิ่งสำคัญจะสำเร็จได้ชุมชนต้องเข้ามามีส่วนร่วมในการแก้ปัญหานี้ให้อยู่อย่างพึ่งพาอาศัยระหว่างกันยั่งยืน

รองอธิบดีกรมอุทยานแห่งชาติสัตว์ป่าและพันธุ์พืช กล่าวย้ำว่า จะมีการมอบหนังสือภาพนูนอักษรเบรลล์ให้กับผู้บกพร่องทางการมองเห็น เรื่อง "ตำนานเจ้ากวางน้อย" เพื่อใช้เป็นสื่อการเรียนการสอนในโรงเรียนสอนคนตาบอดผ่านมูลนิธิช่วยคนตาบอดแห่งประเทศไทย ในพระบรมราชินูปถัมภ์